4. การประกอบธุรกิจของแต่ละสายผลิตภัณฑ์

1.  ประเภทของประกันภัย และธุรกิจที่ดำเนินการ

บริษัทฯ ประกอบธุรกิจประเภทต่างๆ ดังต่อไปนี้

1.  การประกันอัคคีภัย เป็นการให้ความคุ้มครองทรัพย์สินที่เอาประกันภัย เช่น สิ่งปลูกสร้าง

เครื่องจักร สต๊อกสินค้า ซึ่งอาจได้รับความเสียหายจากอัคคีภัย และภัยเพิ่มต่างๆ เช่น
ภัยจากลมพายุ ภัยระเบิด ภัยน้ำท่วม ภัยเนื่องจากน้ำ ภัยแผ่นดินไหว เป็นต้น

2.  การประกันภัยรถยนต์
    เป็นการให้ความคุ้มครองต่อความสูญเสียหรือเสียหายและความรับผิดอันเกิดจากการใช้รถยนต์
    ซึ่งแบ่งเป็นการประกันภัยภาคบังคับ ได้แก่
    กรมธรรม์คุ้มครองผู้ประสบภัยจากรถตามพระราชบัญญัติคุ้มครองผู้ประสบภัยจากรถ พ.ศ. 2535
    และการประกันภัยภาคสมัครใจ ซึ่งคุ้มครองตัวรถยนต์ของผู้เอาประกันภัย
    รวมถึงทรัพย์สินและความบาดเจ็บหรือเสียชีวิตของบุคคลที่สาม

3.  การประกันภัยทางทะเลและขนส่ง
    เป็นการให้ความคุ้มครองต่อความสูญเสียหรือเสียหายต่อตัวเรือ
    สินค้าที่บรรทุกขณะที่ทำการขนส่ง ทางน้ำ ทางอากาศและทางบก ฯลฯ

4.  การประกันภัยเบ็ดเตล็ด เป็นการประกันภัยอื่น ๆ นอกเหนือจากการประกันอัคคีภัย
    การประกันภัยรถยนต์ การประกันภัยทางทะเลและขนส่ง เช่น การประกันภัยโจรกรรม
    การประกันภัยความรับผิดต่อบุคคลภายนอก การประกันภัยการก่อสร้าง
    การประกันภัยผู้เล่นกอล์ฟ เป็นต้น

5.  การประกันภัยต่อ คือ การรับประกันภัยต่อจากบริษัทประกันภัยอื่น
    หรือการเอาประกันภัยต่อไปยังบริษัทประกันภัยอื่น

6.  การลงทุน เป็นการลงทุนเพื่อให้เกิดผลงอกเงย ในขอบเขต เงื่อนไข
    กติกาของคณะกรรมการกำกับและส่งเสริมการประกอบธุรกิจประกันภัย เช่น
    การลงทุนในตราสารหนี้และตราสารทุน เป็นต้น

4.2 การตลาดและภาวะการแข่งขัน

  4.2.1 กลยุทธ์การตลาด

บริษัทฯ มีนโยบายที่จะเพิ่มยอดขายจากการรับประกันภัยที่มีความเสี่ยงต่ำ
ปรับเบี้ยประกันภัยและเงื่อนไขความคุ้มครองให้สอดคล้องกับความเสี่ยงในการรับประกันภัย
และปรับปรุงการให้ บริการโดยยกระดับระบบคอมพิวเตอร์
เพื่อสามารถให้บริการที่ดีขึ้นและขยายงานได้โดยมีเสถียรภาพในระยะยาว

4.2.2 ลักษณะของลูกค้ารวมถึงกลุ่มลูกค้าเป้าหมาย

บริษัทฯ ให้บริการแก่ลูกค้าเป้าหมาย ดังนี้

(1) กลุ่มลูกค้าผู้เอาประกันภัยทั่วไป

ในส่วนนี้จะรวมลูกค้าเก่า และลูกค้ารายใหม่ที่ต้องการจะได้รับบริการที่มีมาตรฐานได้รับ
การชดใช้ค่าสินไหมทดแทนตามเงื่อนไขในสัญญาประกันภัย

(2) กลุ่มลูกค้าประเภทนิติบุคคล

กลุ่มลูกค้าประเภทนิติบุคคล ได้แก่ องค์กร บริษัท ห้างหุ้นส่วนต่าง ๆ หน่วยงานราชการ รัฐวิสาหกิจ
ตลอดจนสถาบันการเงิน ซึ่งนอกจากจะเป็นลูกค้า ผู้เอาประกันภัยรถยนต์แล้ว ยังเป็นลูกค้ากลุ่ม
เป้าหมายในการทำประกันอัคคีภัย ประกันภัยเบ็ดเตล็ด และการประกันภัยทางทะเล
ลูกค้ากลุ่มนี้มีความต้อง การบริการที่มีมาตรฐาน
ได้รับการชดใช้ค่าสินไหมทดแทนตามเงื่อนไขในสัญญาประกันภัย นอกจากนี้ชื่อเสียง
ความเป็นที่น่าเชื่อถือ ตลอดจนฐานะเงินกองทุนที่แข็งแกร่งของบริษัทฯ
ก็เป็นปัจจัยหลักที่ลูกค้ากลุ่มนี้พิจารณา

4.2.3 ช่องทางการจำหน่าย

  การจำหน่ายและช่องทางการจำหน่าย แบ่งแยกออกดังนี้

(1) การขายผ่านตัวแทนหรือนายหน้า

บริษัทฯ ดำเนินการขายผ่านตัวแทนหรือนายหน้า โดยคัดเลือกจากบุคคลและนิติบุคคลที่มีคุณสมบัติ
เหมาะสมและมีความรับผิดชอบสูง นอกจากนี้ยังมีโครงการที่จะสร้างตัวแทนใหม่ขึ้นมา
โดยทำการฝึกอบรมให้มีความรู้ความสามารถมีจรรยาบรรณในวิชาชีพ
และให้ความสนับสนุนตัวแทนหรือนายหน้าในการอำนวยความสะดวกในการขายกรมธรรม์และการให้คำแนะนำในด้านการบริการหลังการขาย
ยอดขายส่วนใหญ่ของบริษัทฯ ดำเนินการผ่านช่องทางนี้

(2) การขายตรง

บริษัทฯ ได้จัดตั้งทีมงานเจาะตลาดเฉพาะกลุ่มลูกค้าเป้าหมาย
ยอดขายที่ดำเนินการผ่านช่องทางนี้มีอัตราส่วนประมาณร้อยละ 2.0 ของเบี้ยประกันรวมทั้งหมด

(3) การรับประกันภัยต่อ

บริษัทฯ ได้ดำเนินการรับประกันภัยต่อจากบริษัทประกันภัยรายอื่น เพื่อเสริมรายได้จากการประกันภัย โดยมีจำนวนประมาณร้อยละ 1.28 ของเบี้ยประกันภัยรวมทั้งหมด

4.2.4 สภาพการแข่งขัน คู่แข่ง แนวโน้มอุตสาหกรรม และการแข่งขันในอนาคต

  จากข้อมูลของสำนักงาน คปภ. ณ วันที่ 31 ธันวาคม 2554 บริษัทที่ประกอบธุรกิจประกัน

วินาศภัยในประเทศไทย มีทั้งสิ้น 69 บริษัท
และเบี้ยประกันภัยรับตรงของทั้งธุรกิจประกันวินาศภัยในช่วง มกราคม 2554 ถึง ธันวาคม 2554
มีจำนวนทั้งสิ้น 139,835 ล้านบาท มีอัตราการเติบโตร้อยละ 11.87 บริษัทฯ
ได้รับเบี้ยประกันภัยรับตรงในช่วงเวลาเดียวกันจำนวน 1,155.50 ล้านบาท คิดเป็นร้อยละ 0.82
ของเบี้ยประกันภัยรับตรงของตลาดประกันวินาศภัย หากพิจารณาเฉพาะการรับประกันรถยนต์
บริษัทฯได้รับเบี้ยประกันภัยรับตรงจำนวน 1,007.21 ล้านบาท คิดเป็นร้อยละ 1.21
ของตลาดประกันวินาศภัยรถทั้งประเทศ ซึ่งมีจำนวน 82,991 ล้านบาท

เนื่องจากคาดว่าเศรษฐกิจไทยปี 2555 จะขยายตัวได้ในช่วงร้อยละ 4.5 - 5.5
เพราะในไตรมาส 3 เศรษฐกิจไทยจะฟื้นตัวเต็มที่จากอุทกภัยเมื่อปีก่อน
ประกอบกับประชาชนตระหนักถึงภัยธรรมชาติ น่าจะซื้อกรมธรรม์ประกันภัยในอัตราที่สูงขึ้น
ดังนั้นคาดว่าเบี้ยประกันภัยรับโดยตรงของธุรกิจประกันวินาศภัยจะเติบโตร้อยละ 15

บริษัทฯ คาดว่าเบี้ยประกันภัยรับตรงในปี 2555
จะขยายตัวไม่น้อยกว่าอัตราการเจริญเติบโตของธุรกิจประกันวินาศภัย
ดังนั้นคาดว่าจะมีส่วนแบ่งทางการตลาดของบริษัทฯ ในปี 2555 ไม่ต่ำกว่าปี 2554

4.3 แหล่งที่มาของเงินทุน การบริหารเงินทุน และสภาพคล่อง

บริษัทฯ มีนโยบายเกี่ยวกับแหล่งที่มาของเงินทุน และสภาพคล่อง
เพื่อสนับสนุนการประกอบธุรกิจประกันภัย ดังนี้

  4.3.1 แหล่งที่มาของเงินทุน

เงินกองทุนในระดับที่เหมาะสมย่อมจะเสริมสร้างความแข็งแกร่งทางการเงิน
ความสามารถในเรื่องบริการสินไหมทดแทน และการเจริญเติบโตอย่างยั่งยืนในระยะยาว
ในปีที่ผ่านมาบริษัทฯ ไม่กู้ยืมเงินจากแหล่งเงินทุนภายนอก
(ทั้งนี้มีรายละเอียดอยู่ในหัวข้อคำอธิบายและวิเคราะห์ฐานะการเงินและผลการดำเนินงาน)

  4.3.2 การบริหารเงินทุน

บริษัทฯ นำเอาเงินที่มีอยู่ไปลงทุนในตราสารทางการเงิน ทั้งนี้รวมถึงการให้กู้เงิน เพื่อให้ได้
รับผลตอบแทนในระดับที่เหมาะสมกับความเสี่ยงที่เกิดจากการลงทุน

ตราสารทางการเงินที่บริษัทฯ ลงทุนส่วนใหญ่จะเป็นพันธบัตรรัฐบาล เงินฝากในธนาคารพาณิชย์ หุ้นกู้
ทั้งนี้รวมถึงหลักทรัพย์อื่น ๆ ซึ่งส่วนใหญ่เป็นกองทุนประเภทต่าง ๆ
โดยเลือกที่จะลงทุนในหลักทรัพย์ที่มีพื้นฐานดีเป็นสำคัญ

ในส่วนของการให้กู้ยืมนั้น ปัจจุบันบริษัทฯ
มีนโยบายที่จะให้สินเชื่อแก่ผู้ขอกู้ในกรณีที่มีความเหมาะสมอย่างชัดเจนเท่านั้น

  4.3.3 ความสามารถในการดำรงกองทุนและสภาพคล่อง

  มีคำอธิบายอยู่ในหัวข้อคำอธิบายและวิเคราะห์ฐานะการเงินและผลการดำเนินงาน